title: Tari Panji Semirang
text: Tari Panji Semirang silih tunggil sasolahan sané karipta warsa 1942 olih I Nyoman Kalér, kasolahang kapertama olih Luh Cawan, tari babalihan puniki rumasuk ring soroh tari kakebyaran, mawinan sasolahan nyané kairing olih gamelan gong kebyar. Nyaritayang pangumbaraan Galuh Candra Kirana sané ngarereh demenan ipun Radén Panji Inu Kertapati, mangda becik ida nyamar manados anak lanang maparab Panji Semirang. Sasolahan puniki kanikayang sasolahan babancihan, mawinan pragina masolah sekadi anak istri miwah anak lanang, sané ngélog menawi teges. Yadiastun sujati nyané sasolahan tunggal, sasolahan puniki ketah kasolahan marupa drama tari sané nyarengang akéh pragina.